  Анжелика Тихонова корреспондент Йӧвылэсултон вакытэ туэ Удмуртиын зур кезьыт куазез уг возьмало. Со сярысь Facebook мерлыко вотэсын ивортӥз элькунысь Гидрометцентрысь куазез чакланъя ёзэтлэн кивалтӥсез Алла Шумихина. Солэн верамезъя, Йӧвылэсултон дыръя куазь кезьыт кариське шуыса вашкала тодмет туэ уг ужа. «19-тӥ толшоре потон уе Ижкарын температура трослы уз воштӥськы но -16…-19 градус луоз. Валамон, со шуныт куазь ӧвӧл, но ӟырт кезьыт но уд шуы. Сыӵе температура та вакытлэн эсепезлы тупа», — валэктӥз куазез чаклась. Шумихина озьы ик пусйиз, вирнуналэ потон уе, 19-тӥ толшоре, куазь Йӧвылэсултон нуналэ пылатскон нуналлы туж тупась луоз шуыса. Тӧл секундскын 1–2 метрлэсь зол уз пельты. «Толалтэ ӵапак тӧл омыр кезьытлыкез шӧдон вылын золгес шӧдӥське — макем со кужмогес пельтэ, сокем кезьытгес потэ. Нош мускытлык сярысь сыӵе малпан туж ик шонер ӧвӧл. Туж кезьыт но тӧласькисьтэм куазь дыръя, ӧжыт гинэ кезьыт но тӧло куазен ӵошатыса, адямилы умойгес», — пусйиз улосысьтымы гидрометцентрысь ӧнерчи. Тодэ вайытом, Йӧвылэсултон нуналлы Иж тымет вылын кык пылатскон интыос усьтэмын луозы — огез кар пляж палан, мукетыз — «Югдон» турбаза дорын. Тегъёс: Ижкар Удмуртия куазь Мерлык праздникъёс вӧсьлык  